**DEDDF GWASANAETHAU CYMDEITHASOL A LLESIANT (CYMRU)**

**ASTUDIAETH ACHOS – Mawrth 2017**

**Y teulu Williams**

Mae Bethan yn dair ac yn byw gyda’i mam, Anna, a hefyd Cerys ei chwaer hŷn sy’n 13 oed a’i brawd bach Cai sy’n 1 oed. Bedwar mis yn ôl, gofynnodd Anna i’w hymwelydd iechyd am help ar ôl iddi adael ei phartner, tad Cai, oherwydd cam-drin domestig. Trefnwyd cyfarfod o’r tîm o amgylch y teulu. Cytunodd tad Cai i adael cartref y teulu. Gweithiwr cynnal y ganolfan blant y mae Bethan yn mynychu ydy’r gweithiwr proffesiynol arweiniol.  Mae’r gweithiwr cynnal wedi bod yn cynorthwyo Anna gydag angen tai ac ar ôl trafod gyda’r gwasanaeth tai, darganfod bod y pâr yn ôl gyda’i gilydd.

Dydy Bethan ddim yn mynychu’r ganolfan blant mor aml ag y gallai a dydy ei mam ddim wedi derbyn cynigion o fathau eraill o gymorth ar gyfer y teulu er ei bod wedi dweud yn y gorffennol wrth y gweithiwr cynnal ei bod hi’n cael ymddygiad Bethan yn heriol. Mae chwaer Anna yn byw yn ymyl ac yn aml yn helpu i warchod y plant. Er bod Bethan yn ymddangos yn hapus ac yn datblygu’n dda pan fydd yn ganolfan blant, mae’r gweithiwr yn credu, oherwydd bod y pâr wedi ail-afael yn eu perthynas, y gallai fod risgiau i Bethan yn hynny. Mae’n cysylltu â’r tîm cyfeirio ac asesu i fynegi ei phryderon.

Mae’r tîm cyfeirio ac asesu yn gofyn i asiantaethau eraill am wybodaeth am y teulu. Mae’r heddlu yn gwybod am hanes sylweddol o gam-drin domestig ar ran partner presennol Anna ac ar ran tad Cerys a Bethan. Hefyd, maen nhw wedi derbyn nifer o adroddiadau gan gymdogion am ymddygiad gwrth-gymdeithasol a gweiddi pan fydd y ddau oedolyn yn ymddangos eu bod yn feddw.

Dywedodd yr ymwelydd iechyd, er nad yw wedi gweld y teulu yn ddiweddar (dydy’r fam ddim yn mynychu apwyntiadau rheolaidd ar gyfer Cai), ei bod yn ymwybodol o’r pryderon am y cam-drin domestig blaenorol ac yn gwybod bod Anna yn cael trafferth i ddiwallu anghenion y plant pan roedd hyn yn digwydd. Roedd hi hefyd yn ymwybodol bod Anna wedi bod yn gweld ei meddyg teulu yn ddiweddar i ofyn am help oherwydd ei bod yn teimlo’n isel ac nad oedd yn cysgu.

Yn ôl adroddiadau ysgol Cerys, dydy hi ddim wedi bod yn debyg iddi hi ei hun yn ddiweddar, mae’n fwy mewnblyg, yn ymddangos yn flinedig iawn a’i chynnydd wedi arafu. Dywedodd wrth ei hathrawes yn ddiweddar ei bod am niweidio ei hun. Cysylltodd yr ysgol â’i mam yn ddiweddar i drafod y pryderon am gynnydd Cerys a dywedodd Anna wrthyn nhw ei bod hi’n ei chael hi’n anodd i ymdopi ag ymddygiad Cerys. Weithiau bydd hi’n gweiddi ac yn rhegi ac yn gwrthod gwneud yr hyn a ofynnir iddi ei wneud ac mae’n aros allan yn hwyr y nos. Nododd yr ysgol fod Cerys wedi brolio wrth ei ffrindiau ei bod yn aros allan yn hwyr ac yn cyfeillachu gyda phlant hŷn ar yr ystâd.

Penderfynwyd bod angen asesiad pellach i benderfynu a oes risgiau cyfredol i’r plant.

**Cwestiynau**

1. Beth ydy’r cryfderau yn y teulu hwn a’r pethau sy’n gweithio’n dda?
2. Beth ydy’r pryderon am unigolion yn y teulu a beth ydy’r risgiau iddyn nhw?
3. Pa ddulliau o waith uniongyrchol allech chi eu defnyddio i asesu'r hyn sy’n bwysig i bob un o’r plant?
4. O ystyried y gymuned yr ydych yn gweithio ynddi, pa gymorth a gwasanaethau fyddai ar gael i’r teulu hwn?